Grønland har konstateret sit første tilfælde af coronavirus.

En person i hovedstaden Nuuk er konstateret smittet, oplyser Epidemikommissionen ifølge mediet Sermitsiaq.

- Landslægen meddeler, at det første tilfælde af coronavirus nu er påvist i Grønland. Den smittede er bosat i Nuuk og sat i hjemmeisolation, står der i en meddelelse fra Grønlands regering.

Fem anbefalinger til at undgå smittespredning Helt konkret har Sundhedsmyndighederne fem anbefalinger: Vask dine hænder tit eller brug håndsprit. Host eller nys i dit ærme – ikke dine hænder. Undgå håndtryk, kindkys og kram – begræns den fysiske kontakt. Vær opmærksom på rengøring – både hjemme og på arbejdspladsen. Vær opmærksom, når du er på steder med tæt kontakt til mange mennesker. Kilde: Sundhedsstyrelsen

De samboende til den smittede er også sat i hjemmekarantæne.

Landslæge Henrik L. Hansen oplyser på et pressemøde, at den pågældende har været ude at rejse.

- Vi har ingen indikation om lokal spredning. De næste tre måneder må vi forvente en smitterisiko fra indrejsende.

- Derfor skal vi have færrest muligt ind i landet, siger Henrik L. Hansen ifølge mediet Sermitsiaq.

Der er ikke yderligere oplysninger om den smittede. Derfor kendes hverken køn eller alder, ligesom det ikke vides, hvor vedkommende er blevet smittet med virusset.

Har lukket grænserne

Grønland har taget flere initiativer for at undgå, at coronavirusset også skulle nå dertil. Senest har Grønland fulgt statsminister Mette Frederiksens (S) grænsetiltag.

Grænserne til Grønland er altså allerede lukket og har været det siden lørdag klokken 12.

Dermed er det kun udlændinge med et "anerkendelsesværdigt formål", som får lov til at rejse ind i landet. Danske statsborgere kan altså fortsat komme til Grønland.

Den grønlandske regering har desuden fra fredag haft nye retningslinjer angående flyvninger.

Fra fredag har ikke strengt nødvendige flyrejser ind og ud landet været kraftigt frarådet. Alle flyrejser internt i landet er også kraftigt frarådet.

Desuden har den grønlandske regering også fulgt danske forholdsregler for forsamlinger. Forsamlinger med over 100 personer er fra fredag blevet kraftigt frarådet.

Alle disse initiativer skulle beskytte øen mod coronavirus, men det er altså ikke lykkedes.